《题东山玩月图》
元代·黄庚

斜阳红尽暮云碧，一片天光涵水色。
海涛拥出烂银盘，千里婵娟共今夕。
主人邻客登东山，踏碎寒光看秋液。
星河倒景浸空明，露华溥玉夜气清。
冯夷激水水欲立，海若辟易天吴惊。
孤舟卷帆泊烟屿，古木撼壑生秋声。
恁高人在金鳌背，间看潮生烟渚外。
老龙翻海云气寒，长鲸卷雪浪花碎，
茫茫万顷沧浪中，屹立孤峰锁苍翠。
山巅扫石罗樽罍，宾主传杯不放杯。
骚客掀髯赋诗去，山童踏月携琴来。
剧谈浩饮不知醉，仰天大笑欢颜开。
倒著接罗欲起舞，乾坤清气入肺腑。
天边风月空四时，眼底江山自千古。
谢安蹑屐游东山，袁宏登舟宴牛渚。
庾亮南楼今在不，坡仙赤壁知何许。
满眼往事转头空，千年人物俱尘土。
人生光影若湍流，霜痕易点双鬓秋。
胸中勿着尘俗事，眉间休锁名利愁。
我辈适意在行乐，古人所以秉烛游。
月山追忆旧游地，尽写风烟入缣素。
我来见画如见景，想像高唐犹可赋。
诸君后会应可期，云萍合散今何之。
安得扁舟澉川去，日与杖履相追随。
登山把酒醉明月，共看此画歌此诗。

作者简介：黄庚，字星甫，号天台山人，天台（今属浙江）人。出生宋末，早年习举子业。卒年八十馀。晚年曾自编其诗为《月屋漫稿》。事见本集卷首自序及集中有关诗文。黄庚诗，以原铁琴铜剑楼藏四卷抄本（今藏北京图书馆）为底本。校以影印文渊阁《四库全书》本（简称四库本）。两本卷次不同，文字亦各有错诲空缺，而底本多出校本诗十馀首。